KIRJALLINEN KYSYMYS P-2369/97 komissiolle esittäjä(t): Carmen Fraga Estévez (PPE) (1. heinäkuuta 1997)

Aihe: Komission puheenjohtajan vallan väärinkäyttö

17. kesäkuuta 1997 Euroopan komission puheenjohtaja Santer lähetti kirjeen Ison Britannian pääministerille Blairille, jossa Santer antaa brittihallituksen käyttöön pääosasto XIV:n yksiköt auttaakseen kyseistä hallitusta ratkaisemaan etujensa mukaisesti kiistansa muiden jäsenvaltioiden kanssa oikeudesta rekisteröidä laivoja missä tahansa unionin maassa; tämä oikeus on tähän saakka sisältynyt keskeisenä periaatteena perustamissopimuksiin, joissa taataan henkilöiden, pääoman ja tavaran vapaa liikkuvuus koko yhteisön alueella. Kirjeessä esitetään lisäksi useita aloitteita siitä, miten näitä vapauksia voidaan rajoittaa yhdessä jäsenvaltiossa. Ottaen huomioon tämän Santerin erittäin raskauttavan teon, josta voi päätellä, että perustamissopimuksilla ja yhteisön tuomioistuimilla ei ole mitään merkitystä verrattuna yhden puheenjohtajan täysin henkilökohtaisiin toiveisiin ja ystävyyssuhteisiin, kysytään komissiolta: Voiko komissio toimittaa selityksen Santerin päätöksestä ja hänen motiiveistaan ottaen huomioon että kirjeessä ehdotettujen toimenpiteiden mahdollisen laittomuuden lisäksi tämä yksipuolinen esiintyminen vaikuttaa erittäin kielteisesti kansalaisten käsityksiin yhteisön toimielinten demokraattisuudesta ja lisää valitettavalla tavalla tunnetta siitä, että yhä useammin toistuva maininta komission demokratiavajeesta ei todellakaan ole perusteeton väite?

Komission jäsenen Emma Boninon komission puolesta antama yhteinen vastaus kirjallisiin kysymyksiin P-2334/97, P-2369/97, E-2389/97, E-2390/97, E-2391/97 ja E-2392/97 (29. heinäkuuta 1997)

Yhteisön kalastus- ja vesiviljelyjärjestelmän perustamisesta annetun neuvoston asetuksen (ETY) - 3760/92 ((EYVL L 389, 31.12.1992. )) 9 artiklan 2 kohdan mukaisesti jäsenvaltiot ilmoittavat komissiolle vuosittain niille myönnettyjen kalastusoikeuksien jakamisperusteet noudattaen yhteisön lainsäädäntöä ja yhteistä kalastuspolitiikkaa. Jäsenvaltioilla on näin ollen valtuudet hyväksyä lupien myöntämisedellytykset, jos niistä ei säädetä yhteisön lainsäädännössä, mutta harjoittaessaan tätä toimivaltaa jäsenmaat ovat velvollisia noudattamaan yhteisön lainsäädäntöä ja tiedottamaan komissiolle toimistaan.

Tämän asian puitteissa komissiolla on valtuudet arvioida ehdotettujen kansallisten toimien yhteensopivuutta yhteisön lainsäädännön kanssa sekä antaa lausunto jokaiselle tämän yhteensopivuuden varmistamista pyytävälle jäsenvaltiolle.

Yhteisöjen tuomioistuin on myöntänyt, että kiintiöjärjestelmän päämäärä oikeuttanee edellytykset, jotka takaavat, että aluksen ja kyseessä olevan jäsenvaltion välillä on todellinen taloudellinen yhteys, jos näiden edellytysten tarkoituksena on, että kalastuksesta ja siihen liittyvästä teollisuudesta riippuvainen väestö hyötyy kiintiöistä.

Yhdistynyt kuningaskunta, kuten muutkin jäsenvaltiot, on pätevä toteuttamaan toimenpiteitä kalastusaluksen ja jäsenvaltion, jonka lipun alla se purjehtii, välillä olevan todellisen taloudellisen yhteyden takaamiseksi. Yhdistynyt kuningaskunta on pyytänyt varmistusta, voidaanko tietyt toimenpiteet sovittaa yhteen yhteisön lainsäädännön kanssa.

Pääministeri Tony Blairille osoittamassaan kirjeessä komission puheenjohtaja vastasi, että ehdotetut edellytykset voivat soveltua yhteen yhteisön lainsäädännön kanssa, jos ne eivät syrji ketään, jos ne ovat tarkoituksenmukaisia ja vaihtoehtoisia ja tarjoavat toimijoille mahdollisuuden noudattaa yhtä tai useampaa näistä edellytyksistä tai vastata muihin mahdollisiin vaatimuksiin taloudellisen yhteyden osoittamiseksi lippuvaltion kanssa.

Ennen kirjeenvaihtoa Tony Blairin kanssa Ison-Britannian viranomaisten ja komission välillä käytiin teknisiä keskusteluja. Espanjan viranomaisille on ilmoitettu aikanaan näiden keskustelujen tulos.

Komissio aikoo tutkia huolellisesti kaikki Yhdistyneen kuningaskunnan mahdolliset erityistoimenpiteet kiintiöiden jakamisen osalta, kuten se on tehnyt ja on tekevä jäsenmaiden kansallisen lainsäädännön mukaisesti ja sopimusten valvojana.

Komissio hyväksyy lopullisen toimenpiteen yhteensopivuuden yhteisön lainsäädännön kanssa vain siinä tapauksessa, että se on syrjimätön, tarkoituksenmukainen, vaihtoehtoinen ja täysin yhteisöjen tuomioistuimen oikeuskäytännön mukainen, ja tehtävänsä mukaisesti komissio ottaa huomioon kaikkien jäsenvaltioiden oikeudellisen edun.